ADVANC บวกกว่า 2% กูรูมองมีแรงซื้อไหลเข้ารอรับปันผล
ADVANC บวก 2.27% แม้กำไร Q2/59 ลดลง โบรกฯมองมีแรงซื้อไหลเข้าเพื่อรอรับปันผล ณ เวลา 11.50 น. ราคาอยู่ที่ 180.50 บาท บวก 4.50 บาท ด้วยมูลค่าซื้อขาย 1.54 พันลบ. โดย บล.กสิกรไทย แนะนำ "ซื้อ" ให้ราคาเป้าหมาย 205 บาท
5 ส.ค. 2559

ผู้สื่อข่าวรายงานว่า ราคาหุ้นบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC  ณ เวลา 11.50 น. ราคาอยู่ที่ 180.50 บาท บวก 4.50 บาท ด้วยมูลค่าซื้อขาย 1.54 พันล้านบาท โดยเปิดตลาดที่ 178 บาท ราคาปรับตัวขึ้นสูงสุดที่ 181 บาท และราคาปรับตัวลงต่ำสุดที่ 178 บาท
โดยบมจ.แอดวานซ์ อินโฟร์ เซอร์วิส (ADVANC) ประกาศผลประกอบการไตรมาส 2/59 มีกำไรสุทธิ 9.6 พันล้านบาท ลดลงจากระดับ 9.85 พันล้านบาทในไตรมาส 2/58 พร้อมประกาศจ่ายปันผลระหว่างกาลหุ้นละ 5.79 บาท
ด้านนายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ราคาหุ้น ADVANC เช้านี้ปรับตัวขึ้นมาโดดเด่น คาดว่าจะเป็นผลจากที่ ADVANC ได้มีประกาศจ่ายเงินปันผล 5.79 บาท/หุ้น ซึ่งใกล้เคียงกับที่ตลาดคาดไว้ จึงมีแรงซื้อเข้ามาเพื่อรับปันผล
ส่วนบล.กสิกรไทย ระบุในบทวิเคราะห์ฯแนะ “ซื้อ” หุ้น ADVANC ราคาพื้นฐาน 205 บาท หลังจาก ADVANC ประกาศผลการดำเนินงานในไตรมาส 2/59 ที่กำไรปกติ 9.4 พันล้านบาท ต่ำกว่าที่คาด 6% หลัก ๆ จากค่าใช้จ่ายในการบริหารที่สูงกว่าคาด
อย่างไรก็ตาม แม้ว่ากำไรจะต่ำกว่าที่คาด แต่ก็ได้มีการปรับกำไรขึ้น 4% สำหรับปี 59 จากสมมุติฐานเงินอุดหนุนค่าเครื่องโทรศัพท์มือถือที่ลดลง ในขณะที่ปรับกำไรลดลง 4% ใน 60-61 จากสมมุติฐานจากต้นทุนบริการที่สูงขึ้น อย่างไรก็ตามการปรับกำไรปกติ ไม่ได้มีผลอย่างมีนัยต่อมูลค่าพื้นฐาน
นอกจากนี้ ยังคงมองว่า ADVANC จะสามารถเซ็นสัญญากับบมจ.ทีโอทีได้ สำหรับการใช้คลื่น 2.1GHz ในปีนี้ อีกทั้งจุดด้อยของ ADVANC ในเรื่องการให้บริการ 4G  ลดหายไปจากการขยายโครงข่าย 4G ที่รวดเร็ว โดย ADVANC จะขึ้น XD วันที่ 15 ส.ค. สำหรับปันผลครึ่งปีแรกที่ 5.79 บาท/หุ้น